Fond technickej spolupráce Slovenskej republiky a Európskej banky pre obnovu a rozvoj

1.	Základná informácia o Fonde technickej spolupráce Slovenskej republiky a Európskej banky pre obnovu a rozvoj

Slovenská republika (ďalej len „SR“) prešla výrazným transformačným procesom prechodu od centrálne riadenej ekonomiky k plne trhovej. Po vstupe SR do EÚ sa významne zmenilo postavenie SR z prijímateľa rozvojovej  pomoci na poskytovateľa pomoci, t . j. donora. 

Vzhľadom na medzinárodné prísľuby zvýšiť podiel výdavkov verejných financií na oficiálnu rozvojovú pomoc (ďalej len „ODA“, angl. Official Development Assistance), je otázka poskytovania rozvojovej pomoci zaradená medzi priority zahraničnej politiky SR. V Strednodobej stratégii oficiálnej rozvojovej pomoci Slovenskej republiky na roky 2009-2013 a v Národnom programe oficiálnej rozvojovej pomoci Slovenskej republiky na rok 2009  medzi sektorové priority slovenskej ODA je zaradený (i) ekonomický rozvoj a v rámci neho budovanie trhového prostredia, posilnenie makro-ekonomického prostredia a podpora malých a stredných podnikov a (ii) rozvoj infraštruktúry s pozitívnym vplyvom na trvalo udržateľný rozvoj a ochranu životného prostredia. Národné programy oficiálnej rozvojovej pomoci Slovenskej republiky na roky 2010 a 2011 obsahujú priamo informáciu o Fonde technickej spolupráce Slovenskej republiky a Európskej banky pre obnovu a rozvoj. 

Ministerstvo financií Slovenskej republiky (ďalej len „MF SR“) na základe intenzívnej spolupráce s Európskou bankou pre obnovu a rozvoj (ďalej len „EBOR“ alebo „banka“) so sídlom v Londýne vytvorilo dňa 3. júla 2009 Fond technickej spolupráce Slovenskej republiky a Európskej banky pre obnovu a rozvoj (ďalej len „fond“), do ktorého bol poskytnutý príspevok vo výške 1 mil. EUR. Fond bol vytvorený podľa „Dohody medzi vládou Slovenskej republiky zastúpenou Ministerstvom financií Slovenskej republiky a Európskou bankou pre obnovu a rozvoj o Fonde technickej spolupráce Slovenskej republiky a Európskej banky pre obnovu a rozvoj“ (ďalej len „dohoda“) – prvej bilaterálnej dohody s EBOR - schválenej uznesením vlády Slovenskej republiky č. 358 zo dňa 13. mája 2009. 

Následne vláda SR uznesením č. 694 zo dňa 13. októbra 2010 súhlasila s uzavretím „Dohody o zvýšení príspevku a dodatku č. 1 k Dohode medzi vládou Slovenskej republiky zastúpenou Ministerstvom financií Slovenskej republiky a Európskou bankou pre obnovu a rozvoj o Fonde technickej spolupráce Slovenskej republiky a Európskej banky pre obnovu a rozvoj“, ktorá bola podpísaná 20. októbra 2010 a zo strany MF SR bol poskytnutý príspevok vo výške 625 tis. EUR, z toho príspevok vo výške 125 tis. EUR môže byť použitý iba na účely týkajúce sa energetickej efektívnosti, obnoviteľných zdrojov energie a na zmierňovanie dopadov zmeny klímy podľa záväzku členských štátov EÚ prispieť rozvojovým krajinám vo forme „fast-start“ mechanizmu financovania politiky zmeny klímy v rozvojových krajinách prijatého na summite Európskej únie (ďalej len „EÚ“) v dňoch 10. a 11. decembra 2009 (pričom príspevok Slovenskej republiky na rok 2010 je stanovený vo výške      1 mil. EUR, na rok 2011 vo výške 4 mil. EUR a na rok 2012 vo výške 4 mil. EUR).

Príspevky do fondu sa zarátavajú do výdavkov SR na oficiálnu rozvojovú pomoc, čím sa zlepšuje pozícia SR v plnení záväzku SR a tým dosiahnutie stanového objemu finančných prostriedkov oficiálnej rozvojovej pomoci na hrubý národný dôchodok (záväzok: 0,33 % v roku 2015). 

Prostriedky fondu sú určené na projekty v krajinách, v ktorých EBOR vykonáva svoju činnosť a zároveň sú príjemcami oficiálnej rozvojovej pomoci v zmysle aktuálneho zoznamu Výboru pre štatistické vykazovanie Organizácie pre hospodársku spoluprácu a rozvoj (ang. skrátka „OECD“). Teritoriálne fond pokrýva krajiny východnej Európy a strednej Ázie (prijímateľské krajiny EBOR): Albánsko, Arménsko, Azerbajdžan, Bielorusko, Bosna a Hercegovina, Chorvátsko, Gruzínsko, Kazachstan, Kirgizsko, bývalá juhoslovanská republika Macedónsko, Moldavsko, Mongolsko, Čierna Hora, Srbsko, Tadžikistan, Turecko, Turkménsko, Ukrajina a Uzbekistan a krajiny južného a východného Stredomoria (potencionálne prijímateľské krajiny EBOR) ako napríklad Egypt, Maroko, Izrael, Tunisko, Jordánsko.

Egypt a Maroko požiadali EBOR o udelenie štatútu prijímateľskej krajiny“, ktorý by umožňoval EBOR investovať v týchto krajinách. Po politických zmenách v krajinách južného a východného Stredomoria (tzv. Arabská jar) sa EÚ začala zaoberať myšlienkou širšej pomoci regiónu za účelom podpory demokratizačných procesov a to aj za účasti medzinárodných finančných inštitúcií vrátane EBOR. V súčasnosti platná Dohoda o založení EBOR však vymedzuje geografický mandát EBOR na oblasť strednej a východnej Európy a Mongolska (vrátane bývalých krajín Sovietskeho zväzu). Udelenie štatútu prijímateľskej krajiny si vyžaduje dodatok k Dohode o založení EBOR, pričom na jeho odsúhlasenie je potrebné jednohlasné rozhodnutie akcionárov. 

Tunisko a Jordánsko, ktoré v súčasnosti nie sú členskými štátmi EBOR, požiadali o členstvo v tejto inštitúcii. Očakáva, že aj ďalšie krajiny z tohto regiónu požiadajú o členstvo v EBOR (z krajín južného a východného Stredomoria sú v súčasnosti členmi EBOR, ktoré však nemajú štatút prijímateľskej krajiny: Egypt, Izrael a Maroko). 

Rozšírenie geografického mandátu EBOR bolo schválené guvernérmi EBOR počas výročného zasadnutia konaného 20. a 21. mája 2011 v Astane (Kazachstan). Členovia Rady guvernérov EBOR v termíne do 30. septembra 2011 hlasovali k rezolúciám EBOR vo veci rozšírenia geografického mandátu EBOR, ktoré sa týkajú dodatku k článku 1 a dodatku k článku 18 Dohody o založení EBOR, na ktorých platnosť je ešte potrebná ratifikácia členskými krajinami EBOR (akcionármi EBOR), pričom v prípade SR je potrebný súhlas Národnej rady SR. Pokiaľ nebudú uskutočnené všetky potrebné procedurálne kroky, aby dodatky nadobudli platnosť, bude EBOR na operácie v tomto regióne využívať zdroje z kooperačných fondov, ako aj na základe spolupráce v rámci  Memoranda o porozumení medzi Európskou komisiou, skupinou Európskej investičnej banky a EBOR.

Účelom fondu je financovať poradenské služby (advisory services) a technickú spoluprácu (technical cooperation) pre projekty, ktoré EBOR v rámci svojho mandátu financuje, resp. má financovať v prijímateľských krajinách a v potencionálnych prijímateľských krajinách na základne úspešného výberového konania. Ide o menšie projekty, ktoré môžu slúžiť ako prvý krok k väčším investičným projektom, k získaniu skúseností v danej oblasti, k získaniu obchodného partnera a podobne. Uvedené aktivity výraznou mierou prispievajú k zviditeľňovaniu SR medzi hlavnými akcionármi EBOR a vytvárajú priestor pre sebavedomejšie a efektívnejšie presadzovanie záujmov SR. 

Ide o viazaný fond, ktorý je určený výhradne na podporu aktivít slovenských subjektov (konzultantov, poradenské spoločnosti so sídlom v SR) s cieľom pomoci transformujúcim sa krajinám východnej Európy a strednej Ázie (prijímateľské krajiny EBOR) a krajinám južného a východného Stredomoria (potencionálne prijímateľské krajiny EBOR) pri ich prechode na trhové hospodárstvo s dôrazom na podporu súkromného sektora.  Prioritou je zabezpečiť, aby sa naplno rozvinula spolupráca EBOR-u s našimi podnikateľskými subjektmi na týchto trhoch, a aby slovenské subjekty mali z operácií EBOR prospech a mali možnosť uplatniť svoje skúsenosti a know-how. V prípade mimovládnych organizácií je priestor pre spoluprácu s EBOR v doplnkových oblastiach, ako sú aktivity v oblasti legislatívneho rámca v programoch zameraných na investície, participácia na schvaľovaní stratégií pre krajiny, environmentálne štúdie, pripomienkovanie otázok v oblasti verejnej politiky a podobne. 

Fond nie je sektorovo obmedzovaný a podporované sú všetky sektory, v ktorých EBOR pôsobí: finančné inštitúcie, energetika, energetická efektívnosť a klimatická zmena, doprava, mikro, malé a stredné podnikanie, prírodné zdroje, turizmus, agropodnikanie, telekomunikácie, informatika a média, municipálna a environmentálna infraštruktúra vrátane dopravy, úsporných a obnoviteľných zdrojov energie, oblasti vodohospodárstva alebo komunálneho odpadu.    

Mechanizmus fungovania: výber projektov vhodných na financovanie zabezpečuje EBOR v rámci svojho podnikateľského zamerania a plánu. EBOR taktiež zabezpečuje spravovanie prostriedkov vložených do fondu a proces výberu konzultantov. Proces výberu konzultantov sa vykonáva v súlade s aplikovateľnými zásadami a postupmi EBOR pre výber a zadávanie konzultantských zákaziek vrátane jej zásad a pravidiel pre obstarávanie. Vybraní poradcovia sú štátni príslušníci SR (v prípade individuálnych poradcov) alebo firmy so sídlom v SR. 

Fond je manažovaný EBOR a pre potreby úhrady nákladov na riadenie a správu fondu a ďalších výdavkov, ktoré EBOR v súvislosti s fondom vzniknú, si účtuje administratívny poplatok vo výške 2 % z poskytnutého príspevku. Podľa rozhodnutia Rady riaditeľov EBOR z 18. januára 2011 (predtým sa uskutočnili rokovania s akcionármi EBOR) sa  administratívny poplatok zvyšuje na 3 %, pričom v roku 2013 sa uskutoční prehodnotenie výšky administratívnych poplatkov. EBOR vypracováva ročnú správu o uskutočnených aktivitách za príslušný finančný rok, ktorá je predložená MF SR v prvom štvrťroku roka nasledujúceho po ukončení príslušného finančného roka, za ktorý sa správa vykonáva.

2.	Donorské aktivity Slovenskej republiky (MF SR) v EBOR a zapájanie slovenských podnikateľských subjektov 

2.1	Spolupráca SR s EBOR pri zapájaní sa do projektov

Spolupráca SR s EBOR sa významne zintenzívnila hlavne po vstupe SR do EÚ a SR sa stala donorským štátom - jedným z prvých v rámci nových členských štátov EÚ. 

Výhody spolupráce s EBOR pre slovenské podnikateľské subjekty: 
•	finančné efekty;
•	EBOR je najväčším investorom v regióne západného Balkánu a silný finančný partner na tretích trhoch;
•	       pozná právne a inštitucionálne prostredie => úspora nákladov a rozvoj obchodných príležitostí;
•	       svojou prítomnosťou v transakciách znižuje EBOR ich rizikovosť.

Každá investícia EBOR musí byť v súlade s nasledujúcimi princípmi:
•	pomáha posunúť krajinu bližšie k fungujúcemu trhovému hospodárstvu: tranzitívny dosah;
•	berie na seba riziko a tým napomáha súkromným investorom, avšak nevytláča ich;
•	aplikuje štandardné bankové kritériá. 

MF SR v rámci osvety a posilnenia informovanosti slovenských podnikateľských subjektov uskutočnilo:
•	  3 semináre / workshopy v Bratislave za účasti zástupcov EBOR
o	dňa 4. marca 2010 seminár pod názvom “How to do Business with EBRD – EBRD Market for Slovak Consultants”
o	 dňa 9. decembra 2008 workshop pod názvom “Enhancing energy efficiency and transition impact in built environment – participation of the Slovak’s consultants and suppliers in the EBRD’s projects”
o	 dňa 12. septembra 2007 seminár “How to do Business with EBRD – Opportunities for the Slovak Private Sector”

•	obchodnú misiu zástupcov slovenského podnikateľského sektora a slovenských konzultantov, ktorá sa uskutočnila dňa 7. apríla 2011 v Londýne v sídle EBOR. Na obchodnej misii sa zúčastnilo 15 zástupcov z 11 slovenských podnikateľských spoločností. Počas obchodnej misie slovenskí zástupcovia mali možnosť nadviazať priamy kontakt s príslušnými vedúcimi zástupcami EBOR v rámci sektorového zamerania, ktorí zodpovedajú za medzinárodné tendre a realizáciu projektov. Pre zástupcov slovenských podnikateľských subjektov boli zorganizované bilaterálne stretnutia, ktoré sa niesli v bezprostrednom a otvorenom duchu a na ktorých zástupcovia EBOR odprezentovali požadovanú expertízu na prebiehajúcich aj plánovaných investičných aj legislatívnych projektoch EBOR. Zo strany EBOR bola obchodná misia hodnotená veľmi pozitívne a proaktivita slovenských zástupcov bola zo strany EBOR zhodnotená ako jedná z najlepších v rámci uskutočnených obchodných misií v EBOR.

MF SR aktívne komunikuje so zástupcami slovenského podnikateľského sektora pri zapájaní sa do projektov EBOR. V tejto súvislosti:
•	pre EBOR boli identifikované (a pravidelne aktualizované)
o	sektorové oblasti, pre ktoré máme vhodných konzultantov / firmy
o	top „ten“ slovenských konzultantov / firmy
o	vypracované krátke informácie o slovenských konzultantoch / firmách do databázy EBOR; 

•	MF SR má spracovanú databázu zástupcov slovenského podnikateľského sektora; 

•	EBOR pravidelne štvrťročne (od decembra 2009) zasiela MF SR zásobník projektov, ako aj mesačnú aktualizáciu projektov, ku ktorému sa MF SR vyjadruje a v spolupráci so zástupcami slovenského podnikateľského sektora (ako napr. PAS, RÚZ, AZZZ, SARIO, NADSME, SOPK a individuálni zástupcovia slovenského podnikateľského sektora a slovenskí konzultanti) identifikuje projekty, do ktorých je záujem o zapojenie sa;

•	MF SR pravidelne informuje o vypísaných výberových konaniach EBOR pre projekty financované z fondu na stránke MF SR, ako aj elektronicky podľa databázy;

•	MF SR úzko spolupracuje s podnikateľským informačným centrom Ministerstva zahraničných vecí SR, prostredníctvom ktorého sú zverejňované vypísané výberové konania pre projekty financované z fondu.

Podľa vyjadrenia niektorých zástupcov slovenského podnikateľského sektora je komunikácia počas výberových konaní transparentná a flexibilná. Pracovníci EBOR zodpovední za obstarávanie poskytovali v prípade potreby telefonickú podporu s cieľom hladkého priebehu procesu. Maximálne bol využívaný online systém EBOR, tzv. eSelection. 

Vysoko je ocenená iniciatíva MF SR a systém nastavenia rozvojovej pomoci v spolupráci s EBOR, ktorý umožňuje, aby slovenské poradenské spoločnosti vytvárali svojim pôsobením prostredie pre výrobné, stavebné a projekčné firmy, čím sa môže dosiahnuť multiplikačný efekt takto alokovaných prostriedkov do fondu.

Prezident EBOR Thomas Mirow vo svojej tlačovej správe z 20. októbra 2010 pozitívne ocenil zámery SR ako donora: „The Slovak Republic was one of the first, of the countries where the EBRD invests, to also become a donor, joining the EBRD Western Balkans Fund when it was set up in November 2006.   Thanking the Slovak authorities for their continued commitment to supporting the EBRD’s work via grant funding, President Mirow said, “The Republic of Slovakia is continuing to make a key contribution to the work of the EBRD.  This increase in grant funding is much needed for projects in all sectors of the Bank’s portfolio.” (http://www.ebrd.com/pages/news/press/2010/101020c.shtml)

2.2	Čerpanie prostriedkov fondu a realizované projekty

Od založenia fondu (3. júl 2009) SR (MF SR) poskytla do fondu prostriedky v celkovej výške 1,625 mil. EUR. Prostriedky fondu sú určené na financovanie  projektov poradenských služieb a technickej spolupráce EBOR, ktoré sú zamerané na:
o	 poradenské služby pre štúdie uskutočniteľnosti v rámci prípravy projektu EBOR;
o	 inštitucionálne reformy;
o	 verejné obstarávanie a projektové riadenie, asistencia v priebehu realizácie projektu;
o	 energetické audity;
o	 rozvoj manažérskych zručnosti;
o	 právne poradenstvo s cieľom zlepšiť právne predpisy a riadenie podnikov a vytvoriť regulačný rámec;
o	 program TurnAround Management a Business Advisory Services.

Pôvodný finančný príspevok do fondu vo výške 1,625 mil. EUR je už v skoro plnej výške alokovaný na projekty technickej spolupráce a poradenské služby.   

Tabuľka č. 1:     Bilancia fondu k 31. októbru 2011                                                    v EUR                                                                            
A.		Poskytnutý príspevok	1 625 000	
B.		Záväzky
(podľa pravidiel EBOR schválené záväzky sú považované za vyplatené zdroje)	1 381 225	
C.		Medzi súčet (C=A-B)	243 775	
D.		Bankové poplatky	170	
E.		Administratívny poplatok pre EBOR za manažovanie fondu vo výške 2 % z poskytnutého príspevku	32 500	
F.		Úrokový výnos
(čistý úrokový výnos z prostriedkov môže byť vrátený donorovi, a preto nemusí byť dostupný na financovanie projektov	12 768	
G.		Dostupný zostatok fondu (G=C-D-E+F)
(uvedené prostriedky sú však predbežne alokované na projekt pre Kirgizsko, pre ktorý je vypísaná súťaž a podávanie ponúk je do 16. novembra 2011)	223 873	
H.		Dostupný zostatok fondu na projekty bez úrokového výnosu (H=G-F)	211 105	

Tabuľka č. 2:           Financované projekty z fondu                                                    v EUR
Prijímateľ	Projekt /  Sektor	Schválenie záväzku	Záväzok na projekt	Spôsob výberu	Stav úspešnosti	Ponuka do súťaže	
Albánsko
	Reforma podpory nástrojov pre verejné obstarávanie / Sektor: súdnictvo, verejný poriadok a bezpečnosť 
	18.6.2010	282 500	výber zo shortlistu	víťaz	Jenewein Group, s.r.o.	
		21.7.2010	2 725	priame zadanie	vybraný 	Natasha Naaimi	
	Spolu na projekt 		285 225				
Albánsko	Komisné preskúmanie verejného obstarávania – budovanie kapacít  v súdnictve / Sektor: súdnictvo, verejný poriadok a bezpečnosť	4.8.2010	120 000	výber zo shortlistu	víťaz	White & Case, s.r.o.	
					do užšieho výberu	Wolf Theiss, organizačná zložka	
Tadžikistan	Zlepšenie cestnej dopravy / Sektor: doprava	17.2.2011	266 000	výber zo shortlistu	víťaz	Alfa 04, a.s.	
					do užšieho výberu	Amberg Engineering Slovakia LTD	
					do užšieho výberu	Geoconsult, s.r.o.	
					do užšieho výberu	Technik Slovakia, s.r.o.	
Prijímateľ	Projekt /  Sektor	Schválenie záväzku	Záväzok na projekt	Spôsob výberu	Stav úspešnosti	Ponuka do súťaže	
Turecko	Modelová transformácia vodárenského sektora v Turecku / Sektor: municipálna a environmentálna infraštruktúra 	15.4.2011	280 000	výber zo shortlistu	víťaz	Aspiro, s.r.o.	
					do užšieho výberu	Ernst & Young, s.r.o.	
Regionálny : Arménsko, Azerbajdžan, Kazachstan, Kirgizsko, Moldavsko, Mongolsko, Tadžikistan, Turkménsko	Reforma verejného obstarávania v krajinách SNŠ a Mongolsku / Sektor: tranzícia práva	24.8.2011	430 000	výber zo shortlistu	víťaz	Aspiro, s.r.o.	
					do užšieho výberu	Jenewein Group, s.r.o.	
					do užšieho výberu	Eversheds	
					podaná ponuka	Country Regional Development Agency	
					podaná ponuka	Vladimir Jančo – Elektrotech-nické produkty	
Realizované projekty spolu	1 381 225	
Ukrajina	Budovanie kapacít pre verejné obstarávanie		160 000	výber konzultanta nebol ukončený	
Kirgizsko	Technická pomoc pri vykonávaní smernice EÚ 31/2010/EU v rámci novej legislatívy o energetickej efektívnosti budov v Kirgizsku		267 000	výber konzultanta nebol ukončený; podávanie ponúk do súťaže bolo do 16. 11. 2011 	
Spolu			1 805 500	

Realizované projekty financované z fondu:
1. Albánsko: Support to Utilities Public Procurement Reform Project vo výške 285 225 EUR

2. Albánsko: Review Commission on Public Procurement vo výške 120 000 EUR

3. Tadžikistan: Dushanbe to Uzbek Border Road Improvement Project vo výške 266 000 EUR.

4. Turecko: Bodrum Water Project – Corporate Development Programme
    (Modelová transformácia vodárenského sektora v Turecku)

Dňa 29. septembra 2011 EBOR schválila úver vo výške 7,5 mil. EUR pre Mesto Bodrum (pôvodne Halikarnassos) na prefinancovanie investičného programu vodárenskej infraštruktúry. Schváleniu predchádzala dohoda o podnikovej transformácii mestských vodární, ktorá je financovaná z fondu vo výške 280 000 EUR.

Mesto Bodrum je jedna z najrozvinutejších samospráv v Turecku a ide o prvý prípad, kedy samospráva v Turecku priamo čerpá zahraničné rozvojové prostriedky. Napriek dramatickému hospodárskemu rozvoju Turecka (zdvojnásobenie produkcie HDP a zdvojnásobenie priemernej reálnej mzdy za posledných 10 rokov) však ostávajú celé sektory ekonomiky netransformované. Správa vodárenskej infraštruktúry je súčasťou mestských úradov s nevyčleneným hospodárením, bez akýchkoľvek mechanizmov kontroly efektívnosti podnikového riadenia.

EBOR sa rozhodla využiť príležitosť vytvoriť pilotný model transformácie správy vodární a preukázať uskutočniteľnosť transformácie celého sektora v Turecku. Na základe úspešne zrealizovanej sektorovej transformácie v Slovenskej republike bolo rozhodnuté o využití expertízy v SR a o prefinancovaní tohto pilotného projektu pomocou FTS SR. Mesto Bodrum sa pri transformácii rozhodlo využiť služby slovenskej spoločnosti Aspiro s.r.o. ako jedného z účastníkov výberového konania EBOR.

V prípade úspechu transformácie riadenia vodární v meste Bodrum je Ministerstvo vnútra Tureckej republiky pripravené replikovať zavedený model naprieč celou krajinou v spojení s investíciami do vodárenskej infraštruktúry, čo vytvára priestor na ďalšie uplatnenie sa slovenských výrobných a inžinierskych spoločností na základe pilotnej referencie z mesta Bodrum. 

5. Regionálny: Project Coordinator: EBRD UNCITRAL Initiative on Enhancing Public Procurement Legislation in the CIS countries and Mongolia
     (Reforma verejného obstarávania v krajinách Spoločenstva nezávislých štátov (ďalej len „SNŠ“) a Mongolsku)

Na Výročnom zasadnutí Rady guvernérov EBOR v Astane (Kazachstan) bola 19. mája 2011 spustená Spoločná iniciatíva EBOR a OSN/UNCITRAL pre reformu legislatívy verejného obstarávania v krajinách SNŠ. K 31. októbru 2011 na programe participovali Arménsko, Azerbajdžan, Kazachstan, Kirgizsko, Moldavsko, Mongolsko, Rusko, Tadžikistan, Turkménsko. V týchto krajinách realizuje tím medzinárodných expertov a zástupcov medzinárodných inštitúcií (EBOR, OSN, Ázijská rozvojová banka, OECD, OBSE) v rokoch 2011 - 2014 sériu reformných projektov zameraných na zosúladenie primárnej aj sekundárnej legislatívy verejného obstarávania a jej aplikácie v praxi s najnovším know-how stanovených v revidovanej edícii Modelového zákona UNCITRAL o verejnom obstarávaní z roku 2011.
EBOR sleduje efektívnosť legislatívy verejného obstarávania v jednotlivých krajinách systémom benchmarkových porovnaní. Úspešnosť programu tak bude hodnotená zlepšením kvantitatívnych ukazovateľov v daných krajinách počas programového obdobia. 
Vzhľadom na vysokú úroveň komplexity programu a potrebu jeho adekvátnej koordinácie a zabezpečenia komunikácie voči kľúčovým subjektom a zúčastneným stranám požiadala EBOR Slovenskú republiku o financovanie koordinácie programu a SR žiadosti vyhovela a projekt bude financovaný vo výške 430 000 EUR. Počas rokov 2011 - 2014 sú z prostriedkov fondu financované workshopy týkajúce sa reformy verejného obstarávania v jednotlivých krajinách, na ktorých je know-how zefektívňovania verejného obstarávania odovzdávané príslušným pracovníkom štátnych inštitúcií a mimovládneho sektora, publikácia príslušných materiálov a legislatívy pre potreby štátnych úradov, súdnictva a odbornej verejnosti, ako aj aktualizácie a prevádzka webstránky programu www.ppi-ebrd-uncitral.com. 
Na koordináciu programu sa EBOR rozhodla na základe výberového konania využiť služby spoločnosti Aspiro s.r.o.

Projekty v štádiu výberového konania:
6. Ukrajina: LTT/Capacity Building of Public Procurement Review Body vo výške 160 000 EUR

7. Kirgizsko: Assistance to Kyrgyz Government in Implementing the new Legislation on the Energy Efficiency of Buildings
     (Technická pomoc pri vykonávaní smernice EÚ 31/2010/EU v rámci novej legislatívy o energetickej efektívnosti budov v Kirgizsku)
Ide o projekt technickej pomoci v zavedení novej legislatívy energetickej efektívnosti budov v Kirgizsku. Podávanie ponúk do súťaže na uvedený projekt bolo v termíne do 16. novembra 2011. Prvý projekt v tejto oblasti pre Kirgizsko a Moldavsko realizovala SR (Energetické centrum Bratislava) a Kirgizsko sa stalo (spolu s Moldavskom) prvou krajinou, ktorá implementuje EÚ direktívu o energetickej efektívnosti budov na celom post-sovietskom priestranstve. Po prvýkrát v svojej histórii Kirgizsko bolo schopné samostatne – za pomoci slovenských konzultantov a pri financovaní zo strany EBOR (Špeciálny akcionársky fond) - vytvoriť legislatívu vo veľmi komplikovanej oblasti a skôr ako jej susedské krajiny. Zákon o energetickej efektívnosti budov bol podpísaný prezidentom Kirgizska dňa 2. augusta 2011. V súčasnosti vláda Kirgizska schvaľuje sekundárnu legislatívu (dve vyhlášky), súvisiacu so zákonom.
Kirgizsko oslovilo EBOR o ďalšiu pomoc pri harmonizácii technických noriem a pri budovaní kapacít súvisiacich so zavedením a implementáciou novej legislatívy. Z pohľadu EBOR je Slovenská republika z hľadiska expertízy v oblasti legislatívy energetickej efektívnosti budov považovaná za „best practice“ a v tejto súvislosti EBOR požiadala SR o financovanie projektu z prostriedkov fondu vo výške 267 000 EUR. Realizáciou tohto projektu bude zo strany MF SR splnená úloha v rámci „fast-start“ mechanizmu financovania politiky zmeny klímy v rozvojových krajinách, pričom na plnenie tejto úlohy bola stanovená finančná účasť MF SR vo výške 125 000 EUR. Projekt plne spadá do oblasti energetickej efektívnosti a klimatickej zmeny, pretože rieši vytvorenie regulačného rámca pre energetickú efektívnosť budov. Tento projekt pre Kirgizsko znamená posledný článok, ktorý pomôže uzavrieť celý regulačný rámec v Kirgizsku a umožní spustiť efektívnu legislatívu v danej oblasti.

2.3    Zapájanie slovenských podnikateľských subjektov do procesu obstarávania v rámci EBOR

Slovenské podnikateľské subjekty sa v rámci spolupráce s EBOR môžu podľa  zásad a pravidiel pre obstarávanie EBOR zapájať do výberových konaní na projekty EBOR v rámci nasledujúcich iniciatív/ nástrojov/ fondov:
•	viazané fondy:
o	Fond technickej spolupráce SR a EBOR (bilaterálny fond MF SR – viazaný na slovenské podnikateľské subjekty)
•	neviazané fondy (výberové konania na projekty sú otvorené pre podnikateľské subjekty zo všetkých členských krajín EBOR):
o	Európsky spoločný fond pre krajiny západného Balkánu (SR (MF SR) je prispievateľom do fondu od roku 2007 a celkovo prispela vo výške 700 tis. EUR);
o	Shareholder Special Fund (Špeciálny akcionársky fond vytvorený v roku 2008, do ktorého je prerozdeľovaná časť čistého zisku EBOR);
o	Iniciatíva pre krajiny v počiatočnom štádiu transformácie (Early Transition Countries Fund – multidonorský fond vytvorený v roku 2004 a je zameraný na krajiny: Arménsko, Azerbajdžan, Bielorusko, Gruzínsko, Kirgizsko, Moldavsko, Mongolsko, Tadžikistan, Turkmenistan);
o	Water Fund (určený pre krajiny oficiálnej rozvojovej pomoci so osobitným zameraním na krajiny strednej Ázie);
o	Fond energetickej efektívnosti pre Východnú Európu a Partnerstvo pre životné prostredie (multidonorský kooperačný fond vytvorený v roku 2010 a je zameraný na krajiny Východného partnerstva: Arménsko, Azerbajdžan, Bielorusko, Gruzínsko, Moldavsko a Ukrajina);
o	do fondov vytvorených EÚ (napríklad Trustový fond pre investície v susedských krajinách: krajiny Východného partnerstva a Južného partnerstva)
o	do fondov vytvorených Veľkou Britániou, Nórskom, Japonskom, Kóreou, Švédskom a do niektorých fondov vytvorených USA.

Politika a pravidlá verejného obstarávania EBOR sú založené na základných zásadách: zákaze diskriminácie, férovosti a transparentnosti. Politika a pravidlá sú navrhnuté tak, aby podporovali efektívnosť a účinnosť, a aby sa minimalizovalo úverové riziko pri vykonávaní úverov EBOR a pri investičných činnostiach.

Tabuľka č. 3: Objem celkových poradenských kontraktov EBOR 
                    (prehľad v EUR a počet kontraktov) 

trend

1 565

1 409

1 100

1 063

918

Prehľad zapojenia slovenských podnikateľských subjektov / firiem do výberových konaní pre projekty technickej spolupráce v rámci EBOR za obdobie 2006 – 2010 je v tabuľke č. 4, pričom mimo prostriedkov fondu bolo realizovaných 20 kontraktov v celkovej výške 1 222 582 EUR.

Tabuľka č. 4: Prehľad o zapojení slovenských podnikateľských subjektov do projektov   EBOR pre technickú spoluprácu 

Rok	Realizované kontrakty EBOR	Kontrakty získané SR	
	v mil. EUR	Počet 	v EUR	% z celkového objemu EBOR	Počet 	Poradie umiestnenia SR na objeme celkových kontraktoch EBOR** 
SR/celkové národnosti	
2006	135,05 	2 077 	370 509	0,27	10	32 / 62	
2007	136,18 	2 377 	156 341	0,11	5	43 / 60	
2008	120,22 	2 434 	         50 259	0,04	2	51 / 64	
2009	137,17 	2 821 	610 426	0,45	2	27 / 68	
2010	175,00 	2 820 	440 272	0,25	3	35 / 67	
2011*		n/a	1 230 150	n/a	4	n/a	
Spolu za obdobie 2006 - 2010	703,62	12 529	1 627 807 	1,11	22  	-	
*    Výsledky od EBOR sme nemali k dispozícií.
** Kontrakty realizované z hľadiska národnosti (poradie národnosti SR / všetky národnosti, ktoré realizujú projekty EBOR)

Prehľad zapojenia slovenských podnikateľských subjektov do procesu obstarávania (projekty technickej spolupráce a investičné projekty) v rámci EBOR za obdobie 2006 -  október 2011 je v tabuľke č. 5, pričom kontrakty od EBOR sú v celkovej výške 7 865 350 EUR pre 27 kontraktov.

Tabuľka č. 5 :     Prehľad slovenských subjektov zapojených do procesu obstarávania v rámci EBOR
Subjekt	Názov projektu	Finančné zdroje
(v EUR)	
Udelené kontrakty za rok 2011 (stav október 2011)	
Aspiro	Regionálny: Reforma verejného obstarávania v krajinách SNŠ a Mongolsku	430 000
(fond)	
Aspiro	Turecko: Modelová transformácia vodárenského sektora v Turecku	280 000
(fond)	
Alfa 04	Tadžikistan: Zlepšenie cestnej dopravy	266 000
(fond)	
Energetické centrum Bratislava	Moldavsko: Spolupráca pri tvorbe legislatívy v oblasti energetickej efektívnosti budov	254 150	
Spolu za rok 2011	1 230 150	

Udelené kontrakty za rok 2010	
White & Case	Albánsko: Komisné preskúmanie verejného obstarávania – budovanie kapacít  v súdnictve	120 000
(fond)	
Subjekt	Názov projektu	Finančné zdroje
(v EUR)	
Jenewein Group 	Albánsko: Reforma podpory nástrojov pre verejné obstarávanie	285 225
(fond)	
Inštitút bývania (v spolupráci s Worley Parsons)	Kirgizsko: Príprava zákona o energetickej efektívnosti budov	25 000
(Shareholder Special Fund)	
Allen and Overy	Regional: 2010 Public Procurement Legal Framework Assessment
•	projekt v celkovej výške 203 540 EUR	10 000
(Shareholder Special Fund)	
Spolu za rok 2010	440 225	

Udelené kontrakty za rok 2009	
Konzorcium konzultantov vedené  Energetickým centrom Bratislava
	Regionálny: Projekt v oblasti legislatívneho rámca energetickej efektívnosti budov v Kirgizsku a Moldavsku	550 426 
(Shareholder Special Fund)	
n/a	n/a	60 000
(Rozpočet EBOR)	

Udelené kontrakty za rok 2008                     	
n/a	n/a	50 259
(Rozpočet EBOR)	

Udelené kontrakty za rok 2007	
Katarína Kraková	Regionálny: SECO/EBOR Fond technickej spolupráce pre bezpečné transakcie a práva veriteľov	24 200
(Rozpočet EBOR)	
Sanigest International	Gruzínsko: MediClubGeorgia LLC – prieskum trhu a priemyslu	23 297
(Fond ETC)	
n/a	3 projekty technickej pomoci	128 844	
Compel, a.s 	Ukrajina: Dodávka tovaru pre projekt rýchlej prepravy cestujúcich prostredníctvom železnice	4 987 440	

Udelené kontrakty za rok 2006 	
BADUCCI  Legal, s.r.o.	SR: Slovenský postprivatizačný fond (PPF) – všeobecné právne poradenské služby	1 520	
DPF, s. r. o.	SR: Slovenský PPF – audit za obdobie január – august 2006	5 464	
KPMG Slovensko, 
s. r. o.	SR: Slovenský PPF – Eduard Rada, a. s.	16 396	
Squire, Sanders & Dempsey	SR: Slovenský PPF – Pivovar Šteiger	16 396	
KPMG Slovensko, 
s. r. o.	SR: Slovenský PPF – Hydina ZK Košice 	17 071	
Squire Sander, s. r. o.	SR: Slovenský PPF – Hydina ZK Košice	17 071	
Squire Sander, s. r. o. 	SR: Slovenský PPF	29 141	
Subjekt	Názov projektu	Finančné zdroje
(v EUR)	
BADUCCI Legal,     s. r. o.	SR: Slovenský PPF – všeobecné právne poradenské služby	31 240	
Katarína Kraková	Regionálny: SECO/EBOR Fond technickej spolupráce pre bezpečné transakcie a práva veriteľov	116 212
(Švajčiarsky fond - SCRF)	
n/a	n/a	120 000	
Zdroj: Štvrťročné a ročné správy EBOR „Engagement of consultants by EBRD“

Graf č. 1:    Zapojenie slovenských podnikateľských subjektov do projektov EBOR      z hľadiska sektorového za obdobie 2006 -  október 2011  (zdroj: EBOR)

3.	Záver a ďalší postup       

Pôvodný finančný príspevok do fondu vo výške 1,625 mil. EUR je už v plnej miere alokovaný na projekty EBOR. Vzhľadom na pozitívne plnenie stanovenej priority MF SR, ktorej cieľom je v plnej miere zabezpečiť rozvinutie spolupráce EBOR so slovenskými podnikateľskými subjektmi, ako aj v súvislosti s plnením záväzku SR pri poskytovaní oficiálnej rozvojovej pomoci, MF SR navrhuje v roku 2011 poskytnutie príspevku do fondu vo výške 1 mil. EUR. Nový príspevok do fondu je zabezpečený v rozpočte verejnej správy na roky 2011 až 2013 v rámci rozpočtovej kapitoly Všeobecná pokladničná správa, príspevky do medzinárodných organizácií. Poskytnutie príspevku do fondu v ďalších rokoch bude závisieť od výsledkov fungovania fondu, maximálne do výšky 2,1 mil. EUR, ktoré sú zabezpečené vo vládou schválenom rozpočte verejnej správy na roky 2012 až 2014 v rozpočtovej kapitole Všeobecná pokladničná správa.

SR je zapojená do donorských aktivít EBOR od roku 2006, kedy prispela do multidonorského Európskeho spoločného fondu pre krajiny západného Balkánu vo výške 700 tis. EUR a celková účasť SR na donorských aktivitách v EBOR je vo výške 2,325 mil. EUR, pričom slovenské subjekty získali 27 kontraktov od EBOR na projekty v celkovom objeme 7 865 350 EUR za obdobie 5 rokov.

Zo strany slovenských podnikateľských subjektov je vysoko ocenená iniciatíva MF SR a systém nastavenia rozvojovej pomoci v spolupráci s EBOR, ktorý umožňuje, aby slovenské poradenské spoločnosti vytvárali svojim pôsobením prostredie pre výrobné, stavebné a projekčné firmy, čím sa môže dosiahnuť multiplikačný efekt takto alokovaných prostriedkov do fondu. Zdieľanie a spájanie skúsenosti a odbornosti slovenských subjektov s EBOR rozvíja finančné vzťahy a má pozitívny vplyv na investície v krajinách východnej Európy, strednej Ázie, južného a východného Stredomoria. Poskytnuté finančné prostriedky taktiež pomôžu EBOR identifikovať a pripraviť životaschopné projekty pre hospodársky pokrok v regióne, v ktorom EBOR vykonáva svoju činnosť.